《壶中天 花气》
清代·宗婉

春愁未醒，忽春风吹送，春情如水。春浅春深春不觉，暗袭春人衣袂。

春思朦胧，春魂淡宕，春梦霏霏坠。日高春暖，晓莺啼破春睡。

堪爱阑亚凭香，帘低浮艳，画到空濛际。一片浓芬无著处，散入碧纱窗里。

不是旃檀，并非沈速，薰遍繁华地。隔墙邻女，可曾猜是花气。

作者简介：宗婉，字婉生，常熟人。山西同知萧瓒、北河州判锦炤母。有《梦湘楼稿》。